b'\n_START_ARTICLE_\nStand in the Schoolhouse Door\n_START_PARAGRAPH_\nStand in the Schoolhouse Door o Parada a la porta de l\'escola \xc3\xa9s un incident que va tenir lloc a l\'Auditori Foster de la Universitat d\'Alabama, Estats Units, l\'11 de juny de 1963. George Wallace, el governador d\'Alabama, en un intent simb\xc3\xb2lic de complir la seva promesa de "segregaci\xc3\xb3 ara, segregaci\xc3\xb3 mat\xc3\xad i segregaci\xc3\xb3 per sempre", per tal d\'aturar els processos de reversi\xc3\xb3 de la segregaci\xc3\xb3 a les escoles, es va situar a la porta de l\'auditori per intentar bloquejar l\'entrada de dos estudiants negres, Vivian Malone Jones i James Hood. L\'incident va posar Wallace en el centre d\'atenci\xc3\xb3 dels mitjans de comunicaci\xc3\xb3.\n_START_SECTION_\nAntecedents\n_START_PARAGRAPH_\nEl 17 de maig de 1954, la Cort Suprema dels Estats Units va publicar la seva decisi\xc3\xb3 en el cas anomenat Brown contra el Consell d\'Educaci\xc3\xb3 de Topeka, Kansas, en el qual els demandants al\xc2\xb7legaven que l\'educaci\xc3\xb3 de nens negres en escoles p\xc3\xbabliques separades dels seus companys blancs era inconstitucional._NEWLINE_Com a conseq\xc3\xbc\xc3\xa8ncia de Brown v. Consell d\'Educaci\xc3\xb3, la Universitat d\'Alabama havia de ser desegregada. En els anys subseg\xc3\xbcents, centenars d\'afroamericans van presentar sol\xc2\xb7licituds d\'admissi\xc3\xb3, per\xc3\xb2 en tots els casos van ser rebutjats. La universitat treballava juntament amb la policia per fer investigacions i trobar tota mena de raons amb les que poder denegar la sol\xc2\xb7licitud d\'ingr\xc3\xa9s, o quan aix\xc3\xb2 no era possible, intimidava els peticionaris. Per\xc3\xb2 el 1963, tres estudiants afroamericans, amb un full d\'antecedents impecable \xe2\x80\x93Vivian Malone Jones, Dave McGlathery i James Hood\xe2\x80\x93, van presentar les seves sol\xc2\xb7licituds i es van negar a ser intimidats. Al comen\xc3\xa7ament de juny un jutge federal va ordenar que ells havien de ser admesos i va prohibir al governador Wallace que interfer\xc3\xads.\n_START_SECTION_\nL\'incident\n_START_PARAGRAPH_\nL\'11 de juny, Malone i Hood van arribar per inscriure\'s. Wallace, intentant mantenir la seva promesa i tamb\xc3\xa9 generar un incident pol\xc3\xadtic, tot bloquejant l\'entrada de l\'Auditori Foster mentre representants del periodisme presenciaven l\'escena. Llavors, el Fiscal General Adjunt dels Estats Units Nicholas Katzenbach, que es trobava escortat per policies federals, va indicar a Wallace que deix\xc3\xa9s el pas lliure. No obstant aix\xc3\xb2, Wallace va interrompre a Katzenbach i es va negar a obeir, en canvi va pronunciar un discurs sobre drets dels Estats. Katzenbach telefon\xc3\xa0 al President John F. Kennedy, qui mobilitz\xc3\xa0 la Gu\xc3\xa0rdia Nacional d\'Alabama. El General Henry Graham llavors va ordenar a Wallace que es fes a un costat, dient-li, "Senyor, lamentablement seguint ordres del President dels Estats Units \xc3\xa9s el meu deure demanar que deixi el pas lliure." Llavors Wallace va pronunciar algunes altres frases, per\xc3\xb2 finalment es va fer a un costat, i Malone i Hood es van inscriure com a estudiants._NEWLINE_L\'esdeveniment apareix a la pel\xc2\xb7l\xc3\xadcula Forrest Gump (1994), en la qual es mostra el personatge de Forrest Gump participant en l\'acte.'